སྡོམ་པ་གསུམ་གྱི་ཉམས་ལེན་སྙིང་པོ་དྲིལ་པ།
ནས་གནས་སྐབས་སུ། །དེ་ལྟར་འོས་པ་ཤིན་ཏུ་གསང་། །ཞེས་སོ། དེ་ལྟར་
རྩ་བའི་དམ་ཚིག་ལྔ་ལས་བླ་མེད་མི་སྤང་བ་དང་སྔགས་དང་ཕྱག་རྒྱ་རྒྱུན་མི་
གཅོད་པ་ནི་ཡོན་ཏན་ཁྱད་པར་ཅན་སྒྲུབ་པའི་དམ་ཚིག་ཡིན་ལ། གཞན་
གསུམ་པོ་ནི་དེའི་གྲོགས་སུ་འགྱུར་བའི་ཕྱིར་སྲུང་བའི་དམ་ཚིག་ཡིན་ཏེ།
སྒྲུབ་དང་སྲུང་བའི་དམ་ཚིག་མཆོག་ཅེས་གསུངས་པའི་ཕྱིར། རྩ་བ་ལྔ་པོ་འདི་
གཏན་མ་ཉམས་པ་མི་སྲིད་ཀྱང་ཉེས་ལྟུང་དང་ཞག་ཏུ་མི་འགྲོགས་པ་ཞིག་
ངེས་པར་དགོས། མདོར་ན་དྲན་ཤེས་གཉིས་ར་མདའ་རྒྱུག་རྒྱུག་བྱེད་ནས་
རང་རྒྱུད་དག་ངེས་པར་རེ་བྱེད་ན་རང་གི་རང་ལ་ཆེའོ་དོམ་ཕྲུག་ནག་རིས།
ཡན་ལག་གི་དམ་ཚིག་བཅུ་ལས། དང་པོ་ལྔ་ནི། རྒྱུད་ལས། གཏི་མུག་
ཆགས་དང་ཞེ་སྡང་དང་། །ང་རྒྱལ་ཕྲག་དོག་མི་སྤོང་ངོ༌། །ཞེས་འདི་ལ་རང་
བཞིན་སྤོངས་ཤེས་ཀྱི་མི་སྤོངས་ཏེ། ཉོན་མོངས་པ་རང་བཞིན་མེད་པར་
རྟོགས་ན་རྣམ་པར་གྲོལ་བ་ཡིན་པ་དང༌། ཐབས་ཀྱིས་ཟིན་ན་མི་སྤོང་
བའི་ཚུལ་གཉིས་གསུངས་ཀྱང་ལས་དང་པོ་པས་དེ་འདྲ་འོང་རྒྱུ་དཀའ་མོ་
རེད། ཉོན་མོངས་ལ་གཉེན་པོ་བསྟེན་གྱིན་སྡོད། གཉིས་པ་དང་བླང་ལྔ་ནི།
རྒྱུད་ལས། དཀར་རྩི་དམར་རྩི་དྲི་ཤ་ཆེན། །དག་པའི་སྣོད་བཅུད་མི་དོར་
རོ༑ ༑ཡན་ལག་བཅུ་ཡི་དམ་ཚིག་མཆོག །ཡེ་ནས་དག་མཉམ་རྟོགས་
པས་སྤྱད། །ཅེས་གསུངས་པས། མཉམ་བཞག་གི་ངོ་ཁ་ན་དག་མཉམ་
ཆེན་པོར་རྟོགས་པ་དང་། རྗེས་ཐོབ་ཀྱི་རོལ་བ་རིགས་ལྔའི་རང་བཞིན་དུ་
ཤེས་ནས་གོང་མ་ཁྱད་པར་ཅན་གྱི་སྒྲུབ་པའི་སྨན་སྒྲུབ་ཀྱི་ཟེགས་མ་རེ་ལ་
67

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
།སྤྱི་མདོ་ལས།
དུས་བཟང་རེ་ལོངས་སྤྱོད་ན་དེས་ཆོག་གོ །དེ་མ་ཡིན་པར་ཁ་བཤད་ཙམ་
གྱིས། ཆོས་ཉིད་ཀྱིས་གྲུབ་པ། རང་གི་ངོ་བོས་གྲུབ་པ། ནུས་པ་མཐུ་ཡིས་
གྲུབ་པ། བྱིན་གྱིས་བརླབས་པའི་གྲུབ་པ་སོགས་ཡིན་ཡིན་བདེན་བདེན་
མང་པོས་རང་མགོ་རང་གིས་གཡོགས་ནས་ཤ་ལྔ་བདུད་རྩི་ལྔ་ལ་དངོས་སུ་
སྤྱོད་མདོག་འདི་སྨོན་པ་གླབས་རྡོལ་བ་དང་ཁྱད་པར་མེད་དོ།
སྐུ་དང་གསུང་ཐུགས་རྡོ་རྗེ་ཡིས། །བསྲུང་དང་སྤྱད་དང་ཡིད་འོང་དང་། །
མི་མདོར་ཤེས་བྱ་སྒྲུབ་པ་དང་། །ཞེས་ཉི་ཤུ་རྩ་བརྒྱད་གྲངས་ངེས་ཅན་དུ་
བསྟན་པ། མ་ཧཱ་ཡོ་གའི་རྩ་བ་དང་ཡན་ལག་གི་དམ་ཚིག་དེ་དག་ཏུ་ངེས་
པར་འདུས་པས། དེ་ལྟར་ན་སྲུང་བའི་ཡུལ་ལྷ་དང་བླ་མ་གཉིས་སུ་མེད་པ་
གཙོ་བོར་སྨྲོས་པའི་མཆེད་ལྕམ་དང་བཅས་ལ། ལུས་ཀྱི་རྣམ་འགྱུར་གྱིས་
བཀུར། ངག་གིས་བསྟོད། ཡིད་ཀྱིས་གུས་པར་བྱ། ངག་གིས་ཕན་པའི་ཚིག
ཁ་འདོན་དང་བཟླས་བརྗོད་ཟབ་མོ་བྱེད། སྲོག་དང་རྩོལ་བ་ལ་གོམས་པར་
བྱེད། ཡིད་སྨོན་འཇུག་གིས་སེམས་གཉིས་བསྐྱེད། ཏིང་ངེ་འཛིན་དང་ཤེས་
རབ་སྒྲུབ། ཅེས་དབྱེ་བ་མང་པོ་ཞིག་གསུངས་ནས་མདོར་ན་སྐུའི་དམ་ཚིག་
དུ་བླ་མ་དང་ལྷ་ལ་གུས་པར་བལྟ་ཞིང་མཆེད་དང་ལྕམ་དྲལ་གྱིས་མཚོན་
པའི་འགྲོ་བ་ཐམས་ཅད་བླ་མའི་སྐུའི་གདུལ་བྱ་ཡིན་པས་གནོད་པ་སྤོང༌།
རྣམ་པར་སྨིན་པའི་ལུས་ཀྱིས་སྣང་ཞེན་བསྐྱེད་རིམ་གྱིས་སྦྱོང་། གསུང་
གི་དམ་ཚིག་སྔགས་དང་ཕྱག་རྒྱ་རྒྱུན་མི་གཅད་ངག་གི་ཉེས་པ་སྤང་ཕྱིར་བླ་
མས་ཅི་གསུངས་སྒྲུབ་པ་དང༌། མཆེད་ལྕམ་གྱི་ངག་མི་གཅོག་པའོ། །
68

སྡོམ་པ་གསུམ་གྱི་ཉམས་ལེན་སྙིང་པོ་དྲིལ་པ།
ཐུགས་ཀྱི་དམ་ཚིག་ཏུ་ཡིད་ཀྱི་ཉེས་པ་སྤང་ཞིང་གསང་བ་གཞན་ལ་མི་
སྤེལ། བྱང་ཆུབ་ཀྱི་སེམས་རྣམ་པ་གཉིས་བསྐྱེད་ཅིང་། བླ་མ་དང་ཐུགས་
ཡིད་བསྲེ། ཏིང་ངེ་འཛིན་གྱི་སྒོ་དུ་མ་ལ་སྤྱོད་པའི་སྐུ་གསུང་ཐུགས་ཀྱི་དམ་
ཚིག་གསུམ་པོ་འདིར་དམ་ཚིག་ཐམས་ཅད་འདུས་པར། ཕུར་པ་ཞེ་སྡང་
ཁྲོས་པའི་རྒྱུད་ལས་ཀྱང་གསུངས་པས། མ་ཧཱའི་རྩ་བ་ལྔའི་དབྱེ་བསྡུ་ཙམ་
མ་གཏོགས་དོན་ལ་ཁྱད་པར་མི་འདུག ཡན་ལག་དམ་ཚིག་ཉེར་ལྔ་ལས།
ཤེས་བྱ་ལྟ་བའི་དམ་ཚིག་ལྔ། །བསྒྲུབ་བྱ་བསྒོམ་པའི་དམ་ཚིག་ལྔ། །སྤྱད་
བྱ་སྤྱོད་པའི་དམ་ཚིག་ལྔ་སྟེ། བཅོ་ལྔ་པོ་རྣམས་མ་ཧཱའི་བཅུ་པོའི་དབྱེ་བསྡུ་
ལས་ལོགས་སུ་མེད་པར་ཤེས་པར་བྱའོ། །ཉབ་ཉོབ་ཕྱི་ནང་སྦས་བཤད་
མང་པོ་དེ་ཚོས་ཅི་བྱེད་ཉམས་སུ་ལེན་དུས་ནི་མི་འོང་། ད་ལྟར་རང་ཉམས་
སྦྱོར་བ་ཞིག་ལགས་མོད། ཁ་བཤད་པ་དང་ཧོབ་གཏམ་ལ་རྙིང་རྒན་ཚོས་
སྦུ་བ་ཆུ་ཁ་ལ་གཡེང་བ་མང་མོད། དོན་ལག་ལེན་ལ་སྦུ་བ་ལས་གསེར་
ཕྱེ་ཚགས་པ་འདྲ་བོའི་རྗེས་རྒྱུག་མ་བྱེད་ཧེ་ཧེ། ད་ནི་མན་ངག་རྫོགས་པ་
ཆེན་པོའི་དམ་ཚིག་གི་རིམ་པ་རྣམས། རྩ་བ་ལྔ་པོ་དེར་མ་འདུས་པ་མེད་
ཀྱང་། དབྱེ་སྒོ་ཙམ་དུ་ཤེས་པར་འདོད་ན། དམ་ཚིག་རྣམ་པར་བཀོད་པ་
ལས། འགྲོ་བའི་སྨིན་སོ་གསུམ་དག་ལས། །སྔགས་ཀྱི་དམ་ཚིག་གསུམ་
དུ་བཤད། །དེ་ལ་ཁྱད་པར་ངེས་ཕྱེ་བ། །སྐུ་དང་གསུང་དང་ཐུགས་དག་
ལས། །རེ་རེ་ལ་ཡང་དགུ་དགུ་སྟེ། །འཇུག་དང་ལས་ཀྱི་རྣམ་པས་ཤེས། །
ཞེས་རྩ་བ་བླ་མའི་སྐུ་གསུང་ཐུགས་ལ་ཕྱི་ནང་གསང་བ་གསུམ། དེ་རེ་རེ་
69

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
ལ་ནང་གསེས་གསུམ་རེ་དབྱེ་བས་ཉི་ཤུ་རྩ་བདུན་དུ་བཤད་པའི་དང་པོ་
སྐུའི་དམ་ཚིག་གསུམ་ཚན་གསུམ་གྱི་ཕྱིའི་ཕྱི་ནང་གསང་བ་གསུམ་ནི་རིམ་
པར་མ་བྱིན་ལེན། མི་ཚངས་སྤྱོད། སྲོག་གཅོད་པ་གསུམ་སྤང་བའོ། །
སྐུའི་ནང་གི་ཕྱི་ནང་གསང་བ་གསུམ་ནི། རང་གི་ཕ་མ་རྡོ་རྗེའི་སྤུན་སྲིང་
དང་རང་ལུས་ལ་སྨོད་པ་དང༌། གཞན་གྱི་ཆོས་དང་གང་ཟག་ལ་སྨོད་པ།
རང་ལུས་ལ་བརྡེག་འཚེ་དང་དཀའ་ཐུབ་ཀྱིས་བརྙེས་ཤིང་གདུང་བ་རྣམས་
སྤང་བའོ། །གསང་བའི་ཕྱི་ནང་གསང་བ་གསུམ་ནི། རིམ་པར་རྡོ་རྗེ་སྤུན་
སྲིང་ལ་བརྡུང་བརྡེག་གཟས་ཤིང་རྒྱན་ལ་སྨོད་པ་དང༌། རྡོ་རྗེ་མཆེད་ལྕམ་
ལ་བརྡེག་པ་དང་བླ་མའི་ཡུམ་ལ་སྤྱོད་པའོ། །བླ་མའི་གྲིབ་མར་འགོམས་
པ་དང་སྤྱན་སྔརལུས་ངག་གི་སྤྱོད་པ་བག་མེད་པར་རྣམས་སྤང་བའོ། །
གཉིས་པ་གསུང་གི་དམ་ཚིག་གསུམ་ཚན་གསུམ། དང་པོ་ཕྱིའི་ཕྱི་ནང་
གསང་བ་གསུམ་ནི། རྫུན་ཕྲ་མ། ཚིག་རྩུབ་སྨྲ་བ་སྤང་བའོ། ནང་གི་ཕྱི་
ནང་གསང་བ་གསུམ་ནི། དམ་པའི་ཆོས་ཡང་དག་པའི་ཚིག་སྨྲ་བ་དོན་ཡིད་
ལ་སེམས་པ། གནས་ལུགས་སྒོམ་པར་བྱེད་པ་རྣམས་ལ་གཤེ་སྐུར་
འདེབས་པ་སྤང་བའོ། །གསང་བའི་ཕྱི་ནང་གསང་གསུམ་ནི། རྡོ་རྗེའི་སྤུན་
སྲིང་གི་ཚིག་དང་བླ་མའི་ཕྱག་རྒྱ་ཉེ་མཁོར་གྱི་ཚིག་དང་གསུང་རྣམས་ལ་
བརྙས་ཤིང་གཅོག་པ་རྣམས་སྤང་བའོ། །གསུམ་པ་ཐུགས་ཀྱི་དམ་ཚིག་
གསུམ་ཚན་གསུམ་ལས། ཕྱིའི་ཕྱི་ནང་གསང་བ་གསུམ་ནི། རིམ་པར་
གནོད་སེམས། བརྣབ་སེམས་ལོག་ལྟ་གསུམ་སྤང་བའོ། །ནང་གི་ཕྱི་ནང་
70

སྡོམ་པ་གསུམ་གྱི་ཉམས་ལེན་སྙིང་པོ་དྲིལ་པ།
གསང་བ་གསུམ་ནི། རིམ་པར་སྤྱོད་པ་ལོག་པ་བག་མེད། སྒོམ་པ་ལོག་པ་
བྱིང་རྒོད། ལྟ་བ་ལོག་པ་རྟག་ཆད་མཐར་འཛིན་རྣམས་སྤང་བའོ། །
གསང་བའི་ཕྱི་ནང་གསང་བ་གསུམ་ནི། རིམ་པར་ཉིན་ཞག་གི་ཐུན་རེ་
རེ་བཞིན་ལྟ་སྒོམ་སྤྱོད་པ་གསུམ་ཡིད་ལ་མ་བྱས་པ་དང་། ཡི་དམ་གྱི་ལྷ་
ཡིད་ལ་མ་བྱས་པ་དང༌། བླ་མའི་རྣལ་འབྱོར་དང་མཆེད་ལྕམ་གྱི་བརྩེ་
གདུང་ཡིད་ལ་མ་བྱས་པ་རྣམས་སྤང་བའོ། །ཡན་ལག་གི་དམ་ཚིག་རྣམས་
ནི༑ མ་ཧཱའི་བཅུ་པོའི་ནང་དུ་འདུས་ཤིང་མེད་ཕྱལ་གཅིག་པུ་ལྷུན་གྱིས་གྲུབ་
པའི་དམ་ཚིག་ལམ་མཐོན་པོར་བྱོན་པའི་ཆོས་སྐད་ཅིག་རེད། རང་རེས་
ཉམས་འོག་ཏུ་ཆུད་པ་དཀའ། ད་རེས་ཉམས་ལེན་གྱི་རྒྱུན་སྐྱོང་བ་ལ་འབད་
ན་དེར་ཚང་ཞིང་ཆུ་བརྒྱ་ཟམ་འོག་ཏུ་འདུས་པར་ལྟ་བུའི་གནད་སྔར་གྱི་
དངོས་གཞིའི་སྐབས་ནས་བཤད་རྒྱུ་དེ་ཚོ་ལ་བསམ་གཞིགས་ཐོངས། མདོར་
ན་བླང་དོར་གྱི་གནས་མི་བརྗེད་པར་དྲན་པ་སྒོ་བ་ལྟ་བུའི་སྤང་བླང་རེ་རེ་
ནས་ངོ་ལོངས། ཤེས་བཞིན་བྱ་ར་བ་ལྟ་བུའི་རང་གི་སྒོ་གསུམ་གྱིས་དགེ་
མི་དགེ་གང་ལ་སོ་འཇུག་ཅིང་བསམ་དཔྱོད་གྱིས་ཤིག རྒྱུན་དུ་ཉག་ནོན་པོ་
གྱིས། འཇུག་ལྡོག་གི་གནས་ལ་གཟོབ་པ་བག་ཡོད་བག་མ་གསར་བ་ལྟ་
བུས་སྤང་བྱ་ལས་ལྡོག བླང་བྱ་ལ་འཇུག་པ་མ་ནོར་བར་གཟབ་དགོས། དེ་
གསུམ་གྱི་རྐྱ་བར་ནས་སོ་བྱང་སྔགས་ཀྱི་སྡོམ་པ་བསྲུང་བར་མ་ཟད་ལམ་
བསྐྱེད་རྫོགས་ཕལ་ཆེ་བ་རྣམས་ཀྱི་མགོ་འདོན་དེ་གསུམ་འགྲོ་དགོས་པའི་
གནད་ངེས་པའི་སྒོ་ནས་ཚུལ་ཁྲིམས་དང་དམ་ཚིག་གི་གནས་ལ་ཤིན་ཏུ་
71

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
བརྩོན་པས་བསྲུང་བར་བྱའོ། །མཉམ་སྦྱོར་ལས། མཉམ་པའི་དམ་ཚིག་ལ་
གནས་ན། །མཉམ་རྫོགས་ཆེན་པོ་ཐོབ་པར་འགྱུར། །ཞེས་བསྐྱེད་རྫོགས
ཉམས་ལེན་གཞན་གང་ཡང་མེད་ཀྱང་། དབང་ཐོབ་ནས་དམ་ཚིག་རྣམ་
པར་དག་པ་ཞིག་སྲུང་ན་སྐྱེ་བ་གཞན་དུ་མ་འབད་ཀྱང་འབྲས་བུ་སངས་
རྒྱས་ཐོབ་པར་འགྱུར་ཞིང་། དམ་ཚིག་ལ་མཛུབ་མོ་བཙུགས་ས་མེད་ནས་
ངས་བསྐྱེད་རྫོགས་ལོ་ཟླར་སྒོམ་དྲན་གྱིས་བྱས་ཡུས་འདྲེན་ཡང་འགྲོ་ས་
ངན་སོང་ལས་མེད་པ་ཡིན་ནོ། །ཁྱད་པར་དུ་བླ་མ་དང་མཆེད་གཉིས་ཤིན་
ཏུ་ཡུལ་གཉན་པས་དེ་གཉིས་ལ་བརྟེན་ནས་སྲུང་དགོས་ཏེ། ཞི་བ་ལྷ་རྒྱུད་
ལས། བླ་མ་ཉིད་དང་ལྷན་ཅིག་གྲོགས། །ལུས་ངག་ཡིད་ཀྱི་བཀུར་བ་ནི། །
རྡོ་རྗེ་སྐུ་ཡི་དམ་ཚིག་མཆོག །ཅེས་དང༌། རྔམ་པ་གློག་གི་མདོ་ལས། རྡོ་
རྗེའི་སྤྱན་ལ་གདུང་སེམས་ཀྱང་། །འདྲེས་དང་མ་འདྲེས་ཡོངས་ཀྱི་སྤུན།
ཡང་དག་ལམ་དུ་ཞུགས་པ་ལ། །རྔན་དང་བཅས་པའི་སེམས་ཙམ་ཡང་།
རྟག་ཏུ་སྤང་བར་བྱ་བ་ཡིན། །བརྩེ་ཞིང་གདུང་བའི་ཤུགས་བྱུང་ལ། །གཅིག་
།
།
ལ་གཅིག་ནི་མིག་བཞིན་བལྟ། །མདོར་ན་སྲོག་ལ་མི་ཆགས་པར། །སྤུན་
དང་མིང་སྲིང་དགོས་པ་སྒྲུབས། །ཅིའི་ཕྱིར་རྡོ་རྗེ་སྤུན་རྣམས་ནི། །འདི་ནས་
བྱང་ཆུབ་བར་དག་ཏུ། །མི་འབྲལ་འགྲོགས་པའི་གྲོགས་མཆོག་སྟེ། །མར་
མེ་འོད་དང་སྡོང་བུ་འདྲ། །ཞེས་པའི་སྡོམ་པ་གསུམ་པོའི་བསྲུང་བྱ་འདི་
རྣམས་རང་ཉམས་སུ་བླངས་ན་དཀོན་མཆོག་གི་གདུང་རྒྱུད་མི་བཅད།
སངས་རྒྱས་ཀྱི་བསྟན་པའི་གཞུང་འཛིན། ཡང་དག་པའི་གདམས་པའི་
72
12

སྡོམ་པ་གསུམ་གྱི་ཉམས་ལེན་སྙིང་པོ་དྲིལ་པ།
ཉིང་ཁུ་ལེན། རང་རྒྱུད་ཀྱི་ཐ་རྒོད་འཇོམས། ལས་རྒྱུ་འབྲས་ཀྱི་ལ་ཤན་
འབྱེད། རྒྱུ་འབྲས་ལ་ཞིབ་མོར་སྤྱོད། ཚུལ་ཁྲིམས་གཅེས་སྤྲས་བྱེད། དམ་
པའི་རྣམ་ཐར་གཙང་མར་སྤྱོད། སངས་རྒྱས་ཀྱི་བསྟན་པའི་རྒྱལ་མཚན་
ཚུགས། བརྟུལ་ཞུགས་གཙང་མའི་རྣམ་ཐར་འཛིན་པ་མི་གཅིག་གིས་
སངས་རྒྱས་ཀྱི་བསྟན་པ་ལ་ཕན་ཐོགས་ངོ་ཤེས་པས་ཉམས་ལེན་ཚུལ་
ཁྲིམས་གཞི་བཅོལ་ན་ཆོས་གཞན་ཐམས་ཅད་སངས་རྒྱས་ཀྱི་སར་མགོ་
ཐོན་སྐྱེལ་མ་བཟང་པོ་དང་ལྡན་པ་ནོར་ལྡན་གྱི་ཚོང་པ་ལྟར་ལགས། ཚུལ་
ཁྲིམས་མེད་ན། གཞན་པའི་ཉམས་ལེན་བཟང་བཟང་ལྟ་བུའི་མིང་སྙན་པོ་
ཅི་བཏགས་ཀྱང་། སྐྱེལ་མ་མེད་པའི་མགྲོན་པོ་འཇིགས་བཅས་ཀྱི་ལམ་དུ་
འགྲོ་བ་དང་འདྲ་བར་ཤེས་པར་གྱིས་ཤིག སླར་སྨྲས་པ། ཐུགས་རྗེ་ཅན་
དེས་འཁོར་ལོ་དང་པོ་ལས། །ཚུལ་ཁྲིམས་ཡོན་ཏན་ཀུན་གྱི་གཞི་རྟེན་དེ། །
འཁོར་གྱི་དང་པོ་ལྔ་སྡེ་བཟང་པོ་སོགས། །ཚུལ་ཁྲིམས་རྣམ་ཐར་གཙང་མི་
ཕ་ཕོག་གནང༌། །འཛམ་གླིང་འདི་ན་འགྲོ་བ་ཕལ་མོ་ཆེ། །ཚུལ་ཁྲིམས་
གནས་ལ་ཡིད་ནི་རབ་མགུ་ནས། །བསླབ་བླངས་གུས་པའི་དགྲ་བཅོམ་
འཕགས་པའི་ཚོགས། །ལྷར་བཅས་སྐྱེ་དགུའི་བསོད་ནམས་ཞིང་དུ་
བསྐྲུན། །དེ་ཕྱིར་ཚུལ་ཁྲིམས་གནས་ལ་བསྔགས་པའི་གཏམ། །འཕགས་
པ་ཀླུ་སྒྲུབ་རྒྱལ་སྲས་ཞི་བ་ལྷ། །ཟླ་བ་གྲགས་པ་མཉམ་མེད་ཇོ་བོ་རྗེ། །
གྲགས་པའི་རྔ་ཆེན་ཚུལ་ཁྲིམས་འདི་ལས་ཅི། །གངས་རིའི་མགོན་པོ་རྒྱལ་
བ་འབྲོམ་སྟོན་པ། །གང་འབྲེལ་རྣམ་ཐར་གཙང་མའི་ཚུལ་ཁྲིམས་ལ། །
73

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
བཀོད་པས་ལྗོངས་འདིར་བསྟན་པ་གཞིར་བཞེངས་ཀྱིས། །རྒྱལ་བསྟན་
དཀར་པོ་ཡུག་འབྱམས་གཅིག་ཏུ་བཏང༌། །ལས་ཕྲ་ཞིང་ཕྲ་བའི་ཉེས་
བྱས་ཀྱང༌། །མིག་དབང་པོ་དྭངས་མའི་རྡུལ་བཞིན་དུ། །ཁོ་ཇི་ལྟར་ཆུང་
ཡང་མི་བཟོད་པར། །ལས་འབད་པས་འདོན་ལ་ནན་ཏན་གྱིས། །བུ་ལོ་ལོ་
སྙོམས་ལས་སྐྱིད་ལུག་རྣམས། །ཚེ་མི་རྟག་མི་ཤེས་རྣམས་ལ་འབྱུང༌། །
སེམས་མི་རྟག་བསྒོམ་ལ་འབད་པ་ཐོན། །དགྲ་རང་གིས་བྱས་པའི་ལེ་ལན་
དེད། །ཁྱོད་སྔར་གྱི་སྡུག་ལ་མ་བྲེད་ན། །དུས་ད་དུས་བྲེད་ཤུལ་འགྲིམ་མམ་
ཅི༑ ༑ད་དམ་བཅའ་མདོར་ན་དམ་པ་ཡིན། །བློ་ཁུར་ཆེན་མ་བོར་ཡི་དམ་
ཆོས། །བུ་ཚུལ་ཁྲིམས་གནས་ལ་སྐྱོན་མེད་སྲུང་། །ཕུག་བཙན་ནོ་ཐར་བའི་
ལམ་མཁན་ཡིན། །འཕྲལ་བདེའོ་གཡང་ས་མེད་པའི་ཆོས། །གྲོགས་
བཟང་པོ་ཆོས་ལྡན་འབའ་ཞིག་ཡིན། །རྒྱུད་ཚུལ་ཁྲིམས་དག་པའི་ཞུ་དག་
གྱིས། །སེམས་ངོ་ལྐོག་མེད་པའི་སྲུང་སྡོམ་དགོས། །དེ་ཤེས་པར་གྱིས་ལ་
རྒྱུ་འབྲས་ལ། །ཡིད་གཞན་དུ་མ་འཆུག་གཅེས་པར་མཛོད། །གཞི་མ་མ་
འཆུག་ཚུལ་ཁྲིམས་གཙང༌། །ལམ་རྟེན་བཟང་པོ་དཀོན་མཆོག་གསུམ། །
ཉམས་ལེན་མངོན་པར་བྱང་ཆུབ་སེམས། །མེད་ཐབས་མེད་པའི་ཆོས་
གསུམ་ལ། །བསླབ་པའི་རྐང་གྲངས་ཉུང་ཟད་འདི། །ཉིན་རེ་བཞིན་དུ་ཁ་
ཏོན་གྱིས། །ཐུན་རེ་བཞིན་དུ་རྩིས་བགྲང་དགོས། །རང་རྒྱུད་ཆོས་དང་ཞུ་
དག་གྱིས། །ལྟ་བ་ནམ་མཁའ་མདུང་བསྐོར་འདྲ། །སྒོམ་པ་གསལ་ཁྱབ་བློ་
ལས་འདས། །སྤྱོད་པ་ཀུན་བཟང་མཉམ་པ་ཉིད། །ནམ་ཞིག་འབྱུང་བའི་
74

སྡོམ་པ་གསུམ་གྱི་ཉམས་ལེན་སྙིང་པོ་དྲིལ་པ།
བཀྲ་ཤིས་ཤོག །ཅེས་པ་འདིའང་ཡུལ་གཙང་རོང་གི་ས་ཆར་སྐྱེས་པའི་དད་ལྡན་གྱི་སློབ་བུ་
དོམ་ཕྲུག་གིས་བསྲུང་བྱའི་གནད་རགས་བསྡུས་ཞིག་དགོས་པར་ནན་ཏན་གྱིས་བསྐུལ་བའི་ངོར།
རང་གཞན་གྱི་གྲུབ་པའི་མཐའ་ཕྱོགས་མེད་ལ་བློ་གྲོས་ཀྱི་སྣང་བ་ཐོབ་པ་ཆོས་སྨྲ་བའི་བཙུན་པ་
ཚུལ་ཁྲིམས་རྒྱ་མཚོས་སུག་བྲིས་སུ་སྤེལ་བས་ཀུན་ནས་དགེ་ཞིང་བཀྲ་ཤིས་པའི་རྒྱུར་གྱུར་ཅིག་གུ།
དགེའོ། །དགེའོ། །དགེའོ།། །